Плён і актыўнасць палітычнай і культурна-асветнай дзейнасці Беларускага прадстаўніцтва БНР у Германіі ў значнай ступені залежалі ад фінансавых магчымасцяў. Акрамя сціплых і нерэгулярных паступленняў грошай ад беларускага ўраду з Коўна, місія зарабляла сродкі на існаванне за кошт консульскіх паслуг (за ўвесь час было выдадзена каля 2 тысячы пашпартоў), акрамя таго, былі і невялікія асігнаванні з боку добраахвотных фундатараў. У залежнасці ад наяўнасці грошай, місія то пашырала сваю дзейнасць, то абмяжоўвала яе да мінімуму.